CELEX: 62019TN0740
Language: da
Date: 2019-10-31 00:00:00
Title: Sag T-740/19: Sag anlagt den 31. oktober 2019 – Laird mod Kommissionen

27.1.2020   
            
            
               DA
            
            
               Den Europæiske Unions Tidende
            
            
               C 27/38
            
         
      Sag anlagt den 31. oktober 2019 – Laird mod Kommissionen
      (Sag T-740/19)
      (2020/C 27/46)
      Processprog: engelsk
      
         Parter
      
      
         Sagsøger: Laird Ltd (London, Det Forenede Kongerige) (ved barrister C. Quigley og solicitor D. Gillespie)
      
         Sagsøgt: Europa-Kommissionen
      
         Sagsøgerens påstande
      
      
                  —
               
               
                  Kommissionens afgørelse C(2019) 2526 final af 2. april 2019 om statsstøtte SA.44896 annulleres.
               
            
                  —
               
               
                  Subsidiært annulleres den anfægtede afgørelses artikel 2, for så vidt som den vedrører sagsøgeren.
               
            
                  —
               
               
                  Mere subsidiært annulleres den anfægtede afgørelses artikel 2 vedrørende al støtte, der måtte være udbetalt i perioden forud for den 24. november 2017, for så vidt som den vedrører sagsøgeren.
               
            
                  —
               
               
                  Europa-Kommissionen tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren fremsat tre anbringender.
      
                  1.
               
               
                  Med det første anbringende gøres gældende, at den anfægtede afgørelses artikel 1 af de følgende grunde er ulovlig, for så vidt som det heri fastslås, at Group Financing Exemption (GFE) (skattefritagelse for koncernintern finansiering) udgør en (økonomisk) fordel som omhandlet i artikel 107, stk. 1, TEUF som følge navnlig af:
                  
                              i
                           
                           
                              Kommissionens manglende hensyntagen til: den historiske baggrund for indførelsen af Controlled Foreign Companies (CFC) rules (reglerne vedrørende kontrollerede udenlandske selskaber) i Det Forenede Kongeriges selskabsskattesystem; begrænsninger pålagt Det Forenede Kongerige ved anvendelsen af EU-retten, særligt den fri etableringsfrihed; territorialitet og andre politiske grunde til strukturen i CFC-reglerne, der blev indført i Taxation (International and Other Provisions) Act 2010 (2010-skatteloven (internationale og andre bestemmelser) og omfanget af medlemsstaternes, inklusive Det Forenede Kongeriges, beskatningskompetence ved fastsættelse af CFC-regler.
                           
                        
                              ii
                           
                           
                              Kommissionens konklusion om, at den valgfri karakter af Chapter 9 i Part 9A i Taxation (International and Other Provisions) Act 2010 indebærer, at der foreligger en gunstig behandling, som giver en fordel.
                           
                        
            
                  2.
               
               
                  Med det andet anbringende gøres gældende, at den anfægtede afgørelses artikel 1 af de følgende grunde er ulovlig, for så vidt som det heri fastslås, at Group Financing Exemption (CFE) udgør en selektiv fordel som omhandlet i artikel 107, stk. 1, TEUF som følge navnlig af følgende omstændigheder:
                  
                              i.
                           
                           
                              Hvad angår den relevante referenceramme:
                              
                                          a.
                                       
                                       
                                          Kommissionens fejlagtige konklusion om, at den relevante referenceramme kun består af CFC-regler og/eller kun af Chapter 5 i Part 9A i Taxation (International and Other Provisions) Act.
                                       
                                    
                                          b.
                                       
                                       
                                          Kommissionens fejlagtige opfattelse af formålet med referencesystemet, hvorefter dette formål kun er at beskatte indtægter fra aktiviteter og aktiver i Det Forenede Kongerige, der kunstigt er blevet overført fra Det Forenede Kongerige uden behørig hensyntagen til, om de relevante målrettede transaktioner rent faktisk indebærer en risiko for udhuling af skattegrundlaget i Det Forenede Kongerige.
                                       
                                    
                        
                              ii
                           
                           
                              Hvad angår spørgsmålet, om der foreligger en undtagelse til referencerammen:
                              
                                          a.
                                       
                                       
                                          Kommissionens fejlagtige bedømmelse af relevansen og betydningen af nøglepersonfunktioner.
                                       
                                    
                                          b.
                                       
                                       
                                          Kommissionens fejlagtige bedømmelse af sammenligneligheden af fritagelsesberettigede låneforhold med lån (i) til parter i Det Forenede Kongerige og (ii) til tredjeparter.
                                       
                                    
                                          c.
                                       
                                       
                                          Kommissionens uretmæssige anvendelse af Rådets direktiv (EU) 2016/1164 (1).
                                       
                                    
                                          d.
                                       
                                       
                                          den omstændighed, at Kommissionens bedømmelse af sammenlignelige risici for overtrædelse af etableringsfriheden for fritagede og ikkefritagede kategorier i CFC var fejlagtig.
                                       
                                    
                        
                              iii.
                           
                           
                              Hvad angår berettigelsen af den påståede undtagelse:
                              
                                          a)
                                       
                                       
                                          Kommissionens fejlagtige konklusion om, at berettigelsen af kravet om, at systemet skulle kunne håndteres og administreres, ikke kunne udvides til at omfatte nøglepersonsfunktioner.
                                       
                                    
                                          b)
                                       
                                       
                                          Kommissionens fejlagtige konklusion om, at GFE ikke kunne begrundes med en henvisning til foreneligheden med etableringsfriheden.
                                       
                                    
                        
            
                  3.
               
               
                  Med det tredje anbringende gøres gældende, at den anfægtede afgørelses artikel 2 er ulovlig som følge af, at der foreligger en tilsidesættelse af princippet om beskyttelse af den berettigede forventning og af retssikkerhedsprincippet og proportionalitetsprincippet. Subsidiært gøres gældende, at der ikke skal pålægges tilbagesøgning af støtte tildelt gennem GFE forud for den 24. november 2017, da Kommissionen offentliggjorde sin åbningsafgørelse.
               
            
         (1)  Rådets direktiv (EU) 2016/1164 af 12.7.2016 om regler til bekæmpelse af metoder til skatteundgåelse, der direkte indvirker på det indre markeds funktion (EUT 2016, L 193, s. 1).